محمد سقراط -كود- الإستثناء المغربي لا حدود له ، ونهار على نهار كايتزيد يتجلى فالساحة ، على أننا المغاربة حقا حالة خاصة، هاد ليامات واحد الأخ مسمي راسو كريس كولمان كيلوح ميساجات ورسائل دازت بين مسؤولين مغاربة، وأمراء، وشخصيات مختلفة، وهاد الرسائل عرفات طريقها للإعلام، وتنشرات على أنها فضائح، وحقا راها فضائح، ونتاشرات فالمواقع الإخبارية، والمواقع الإجتماعية، ولكن الجميل فالأمر هو أنها مخلفات حتى شي ردود فعل تذكر، كنقراو كنشوفو كنهردو الناب مع بعضياتنا، وكنزيدو لحاجة خرى كأن الأمر لا يعنينا، علما أننا أقلية لي مهتمين بالأمر، أقلية قليلة بزاف بزاف من المساليين راسهم، أما لمغاربة لي عندهم مايدار، راه تناقشو بيناتهم فسلوك كريسيانو اتجاه بلاتير، وواش كريستيانو حسن من ميسي أو لا، وفضيحة التيران والسطولة وأوزين شغلات الرأي العام، كثر من خبر كراء الأميرة ليخث بزبالة ديال لفلوس ، وهذا كيبين أن هادشي ديال المواقع الإخبارية، وما يتداوله النشطاء الفايسبوكيين والتويتريين مكيأثر فالرأي العام والشارع الموغرابي والو، مدورين الهدرة غي بيناتنا، لسكان لقوادس اهتمامات أخرى أكثر غنى من أنهم يعرفو مادار بين أبناء عائلة الفاسي من رسائل شخصية، ورغم الكم الهائل من الرسائل الفضائحية لي كيلوحها خونا كريس كولمان إلا أن الأمر لم يعرف طريقه للشارع المغربي، ولم يغطي على خبر تعجرف كريستيانو أمام بلاتير. فماريكان ملي ناض خونا سنودن كينشر فالويكيليكس الرسائل الخاصة ديالهم وفضائحهم، ناضت القيامة، والإعلام ديال العالم غطى هاد الخبر وتناوله، وأصبح سنودن بطل شعبي بين عشية وضحاها، وتربع على عرش الأخبار لمدة كبيرة، حيث ماريكان نية الله، ومعندهومش الوصفة السحرية لي عند المغاربة ولي تربينا عليها من الصغر، لي هي النخال، ملي كنا صغار لقنونا أنه الى برزطك شي حد عطيه النخال وخليه يموت فسمو، أو عطيه مشي، ممارسة النخال ماشي مقتاصرة غي على الأفراد بيناتهم، راه حتى النظام خدام بهاد الوصفة السحرية، كيخلي بنادم يغوت ويهلل حتى كيعيا وكيقلب ستة تسعود، النخال مكاينش عند ماريكان فثقافتهم الشعبية، وجديين كثر من لقياس ومحسوسين وكيعتابرو أي حاجة هي تهديد للأمن القومي ديالهم، حنا المغاربة مثلا كون قصفاتنا شي دولة بحال لي دارت اليابان مع ماركيان فبيرل هاربر، راه مكناش ندخلو فحرب عالمية ونخسرو ملايين الأرواح من أجل رد الصاع صاعين، لعكس كنا غادي نعطيوهم النخال ونكملو حياتنا بحال الى مواقع والو، حتى تقطع منا اليابان الأمل، وتيأس من أنها تجرنا للهاوية معاها. النخال باش غادية لبلاد، رغم الفضائح الكثيرة، إلى أن المغاربة ديما عاطيين النخال، وكيتصرفوا كأن الأمر لا يعنيهم، لذا فحنا لا أبطال لنا، ولا شهداء، من غير لكوانب، والناس لي عطاو لفرانسا النخال أيام الإستعمار هوما لي حكمو المغرب من بعد، ومشاو كيراكمو فالثروات ديالهم وعاطيين النخال للمغاربة لخريين ولأي واحد كيهدر عليهم، علاه سي عباس الفاسي باش عالج فضيحة النجاة، غي بنخال دار راسو بحال الى أن الأمر لا يعنيه وكمل خدمتو حتى وللى وزير أول، وبالنخال تجاوز المغرب أيام الربيع العربي، كيخرج بنادم يهلل فالويكاند كيحميهم ويخليهم يغوتو حتى يعياو ويرجعو، كأن الأمر لا يعنيه، وداكشي لي كان بحال الى موقع والو، وبالنخال باش وصل بنكيران لرئاسة الحكومة، النخال والجبهة. ليوم لقيت قربالة نايضة فالفايس على مدون سميتو أنس الفيلالي، كريس كولمان حطو بوجهو حول رسائل متداولة بينو وبين شي ناس غلاض، حول أحداث عشرين فبراير، أنس الفيلالي سبقلاي تلاقيتو شخشيا فأكاديمية المملكة ملي مشينا نقدمو اقتراحاتنا بشأن تعديل الدستور، وكأي وطني صالح، جا مكرفط مجيل مستيكي على الحالة، حيث كيحركو حب الوطن وخاصو يكون فأبهى حلة خصوصا فمرحلة مصيرية مثل تلك، على خلافي أنا العدمي لي جاي بسبرديلة وسروال الجين ومتمن، في استخفاف واضح مني للمرحلة الحرجة لي كان كيمر منها المغرب، وطبعا تعاقبت على داك الإستخفاف بمدة لا بأس بيها من البيضانصي، الدري الزين وزعر وعينيه خضرين وبكوستيم بحال دانييل كريغ فجيمس بوند، أصلا شكلو ديال عميل سري، وحتى الى دارها جات معاه، وراه دارها، غي هو بحكم أن المغرب بلد الإستثناء راه الجيمس بوند ديالنا كان بلا آستون مارتين بلا مهارات خارقة فالجاسوية والقتال واستعمال الأسلحة، مهاراتو كانت حدها الكلافييه، والستاتوات داكشي لي قدرو عليه الله، وملي خرجات هاد الوثيقة من عند كريس كولمان لي خلات خونا أني مايبقاش عميل سري 000 ويخرج للعلن ويعرفو العموم، تكالبت عليه قوى شر من العدميين والمناضلين وصحاب أنقذو الدلافين، وحيث استفزوه اظطر يكتب توضيح حول الأمر كيدافع فيه على راسو، وطبعا تكونب فهاد القضية حيت عطا لبنادم الدخلة، عاد ربما وصلاتو التعليمات من لفوق ونصحوه بالوصفة السحرية أي النخال، وناض مسح داكشي وعطا لبنادم النخال، والمغاربة معادتهم دغية كينساو، وغادي يدوز هادشي كيما داز قبل منو بزاف، ويبقى النخال خير وصفة سياسية وإجتماعية في بلد الإستثناء.
يتحدث الكاتب عن الاستثناء المغربي وعدم انزعاج المغاربة من الفضائح السياسية والاجتماعية التي تنتشر في وسائل الإعلام، وأنّ الأمر يبقى محصورا بين أصحاب الاهتمامات السياسية والاجتماعية، وأنّ باقي الشعب منشغل بأموره الشخصية والعائلية.